Róžany

Róžany ( Rosenhain) su hornjołužiska wjeska, kotraž słuša wot lěta 1994 k Lubijej.

 Stawizny 
Po sydlišćowej formje su Róžany lěsny łanowc. Prěnje naspomnjenje jako Rosenhain pochadźa z lěta 1317; hižo 1345 naspomni so wudwór, z kotrehož nasta w lěće 1619 naspomnjene ryćerkubło. Jemu podsteješe wjes wot 17. hač do 19. lětstotka.

Pod nacionalsocialistiskim knjejstwom buštej dnja 1. septembra 1939 susodnej wjesce Serbske Pawlecy a Serbske Kundraćicy zagmejnowanej a dóstaštej nowe germanizowane mjena Rosenhain II a Rosenhain III. Tute ahistoriske přemjenowanje so pozdźišo zaso cofny. 1974 buchu tež Dołhaćicy zagmejnowane.

 Wobydlerstwo 
Hač do zažneho 20. lětstotka rěčeše so w Róžanach tež serbsce. Po statistice Arnošta Muki mějachu Róžany w lěće 1884 248 wobydlerjow, mjez nimi 225 Němcow a 23 Serbow (9 %). Woni rěčachu mjeztym wotemrětu Lubijsku narěč. Dźensa so we wsy hižo njeserbuje.

 Wosobiny 
 Chryša Šlenkar (1674–1728) – serbski farar a nabožinski prócowar; rodźeny w Róžanach

 Žórła 

Kategorija:Sydlišćo w Zhorjelskim wokrjesu
Kategorija:Sydlišćo w Hornjej Łužicy
Kategorija:Lubij
Kategorija:Prěnje naspomnjenje 1317
Kategorija:Něhdyša gmejna (Wokrjes Zhorjelc)